Odločba Komisije

z dne 5. decembra 2002

o finančnem prispevku Skupnosti k nujnim ukrepom za obvladovanje slinavke in parkljevke v Armeniji, Azerbajdžanu in Gruziji ter o spremembi Odločbe 2001/300/ES

(notificirano pod dokumentarno številko K(2002) 4806)

(2002/953/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Odločbe Sveta 90/424/EGS z dne 26. junija 1990 o odhodkih na področju veterine [1], kakor je bila nazadnje spremenjena z Odločbo 2001/572/ES [2], in zlasti členov 12 in 13 Odločbe;

ob upoštevanju naslednjega:

(1) Slinavka in parkljevka je zaradi tipov A, O in Azija 1 endemična v Armeniji, Azerbajdžanu in Gruziji ter mejnih državah. Prisotnost različnih tipov in podtipov virusa slinavke in parkljevke ter nastanek novih antigensko različnih virusov na navedenem območju pomeni grožnjo za Skupnosti in ogroža prizadevanja Turčije, ki jih podpira Skupnost, da bi bolezen obvladali.

(2) Skupnost je v tesnem sodelovanju z Evropsko komisijo za obvladovanje slinavke in parkljevke (EUFMD) in Mednarodnim uradom za epizootijo (OIE) podpirala kampanje za nujno cepljenje proti slinavki in parkljevki v Armeniji, Azerbajdžanu in Gruziji leta 1999 in leta 2000 z uporabo Odškodninskega sklada 911100/MTF/INT/003/EGS. Ta podpora se je prekinila zaradi pomanjkljivosti, ugotovljenih v teh državah leta 2000 med skupno misijo strokovnjakov Komisije in EUFMD.

(3) Na začetku leta 2002 so predstavniki Komisije, EUFMD, Organizacije za kmetijstvo in prehrano (FAO) ter OIE skupaj z vodilnimi veterinarskimi uslužbenci Armenije, Azerbajdžana in Gruzije izdelali program za uvedbo cepitvenega pasu vzdolž južnih meja teh držav z namenom, da bi se povečala zaščita Turčije pred vdorom slinavke in parkljevke.

(4) Zato da se prepreči širitev slinavke in parkljevke, naj Skupnost prispeva k nujnim ukrepom za obvladovanje te bolezni v Armeniji, Azerbajdžanu in Gruziji.

(5) Znesek, predviden v Odločbi Komisije 2001/300/ES z dne 30. marca 2001 o sodelovanju Skupnosti z Organizacijo za prehrano in kmetijstvo zlasti pri dejavnostih, ki jih opravi Evropska komisija za obvladovanje slinavke in parkljevke [3], in sporazumu o izvajanju, sklenjenem v skladu z navedeno odločbo, ne zadostuje za kritje izdatkov, predvidenih s to odločbo. Celotni prispevek Skupnosti Odškodninskemu skladu 911100/MTF/INT/003/EGS naj se zato poveča za znesek, potreben za izvedbo skupnega programa ES/EUFMD/OIE za obvladovanje slinavke in parkljevke v Armeniji, Azerbajdžanu in Gruziji.

(6) Sporazum o izvajanju, sklenjen med Evropsko komisijo in FAO, naj se spremeni tako, da se upoštevajo spremembe Odločbe 2001/300/ES.

(7) Odločbo 2001/300/ES je treba ustrezno spremeniti.

(8) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Sredstva v Odškodninskem skladu 911100/MTF/INT/003/EGS, predvidena z Odločbo 2001/300/ES, se uporabijo za naslednje ukrepe:

(a) nakup 1000000 doz trovalentnega cepiva adsorbiranega na Al(0H)3 proti virusu slinavke in parkljevke tipa O1, A-Iran 96 in Azija 1 z učinkovitostjo 6 PD50;

(b) dobavo doz cepiva iz točke (a) centralnim veterinarskim organom v Armeniji, Azerbajdžanu in Gruziji za nujna cepljenja dovzetnih živali v predelih vzdolž južnih meja v skladu s programom cepljenja, ki ga je treba določiti s sporazumom o sodelovanju med veterinarskimi organi navedenih držav in Evropsko komisijo za obvladovanje slinavke in parkljevke (EUFMD);

(c) nadzor na kraju samem nad akcijami za cepljenje in organizacijo serološkega nadziranja, ki ga opravlja strokovnjak, imenovan s strani EUFMD;

(d) dobavo kitov za odkrivanje protiteles proti nestrukturnim proteinom, nadzorovanje kampanje cepljenja in potrditev bolezenskega stanja.

Člen 2

Za ukrepe iz člena 1 nakaže Komisija Odškodninskemu skladu 911100/MTF/INT/003/EGS dodatni znesek USD 650000.

Člen 3

Generalni direktor generalnega direktorata za zdravje in varstvo potrošnikov je pooblaščen, da z EUFMD Organizacije za prehrano in kmetijstvo (FAO) pripravi programe, potrebne za izvajanje ukrepov, predvidenih v členu 2.

Člen 4

Odločba 2001/300/ES se spremeni:

1. člen 1(2) se nadomesti z:

"2. Od 1. januarja 2001 se določi finančna obveza Skupnosti do sklada iz odstavka 1 na največ 2450000 EUR za obdobje štirih let od navedenega datuma."

2. člen 2(3) se nadomesti z:

"3. Generalni direktor generalnega direktorata za zdravje in varstvo potrošnikov je pooblaščen za podpis sporazuma o izvajanju iz odstavka 1 v imenu Komisije. Pooblaščen je tudi, da s FAO sklene spremenjen sporazum o izvajanju z namenom upoštevati spremembe iz člena 1(2)."

Člen 5

Ta odločba je naslovljena na države članice.

V Bruslju, 5. decembra 2002

Za Komisijo

David Byrne

Član Komisije

[1] UL L 224, 18.8.1990, str. 19.

[2] UL L 3, 6.1.2001, str. 27.

[3] UL L 102, 12.4.2001, str. 71.

--------------------------------------------------